## Uputa za primjenu Uredbe o izmjenama i dopunama Zakona o platnom prometu u zemlji

### NN 43/1999 (5.5.1999.), Uputa za primjenu Uredbe o izmjenama i dopunama Zakona o platnom prometu u zemlji

# ZAVOD ZA PLATNI PROMET

Na temelju članka 26. Uredbe o izmjenama i dopunama Zakona
o platnom prometu u zemlji (»Narodne novine«, broj 23/99)
glavni direktor Zavoda za platni promet donosi

## UPUTU

### ZA PRIMJENU UREDBE O IZMJENAMA I DOPUNAMA ZAKONA O PLATNOM PROMETU U ZEMLJI

1. Ovom Uputom utvrđuje se jednak postupak u Zavodu za platni
promet u primjeni članka 23. Uredbe o izmjenama i dopunama
Zakona o platnom prometu u zemlji (»Narodne novine«,
broj 23/99).

2. Prema odredbama članka 23. stavka 2. navedene Uredbe
Zavod za platni promet dužan je obavljati kontrolu točnosti
obračuna i uplate doprinosa iz plaća i doprinosa
na plaće kod svih pravnih i fizičkih osoba koje obavljaju
registriranu djelatnost a koje imaju otvorene račune u
Zavodu za platni promet (u daljnjem tekstu: Zavod).

3. Sve pravne i fizičke osobe koje obavljaju registriranu
djelatnost a koje isplaćuju plaću, dužne su prilikom
isplate plaća podnijeti Zavodu obračun plaća
radi kontrole.

Ako pravna i fizička osoba koja obavlja registriranu djelatnost
ne podnese obračun plaća Zavodu i ne uplati obveze
iz i na plaću, Zavod neće obraditi naloge za isplatu
plaća.

O isplatama plaća u Zavodu se vodi evidencija.

4. Kontrola točnosti obračuna i uplata doprinosa
obavlja se na način da se uvidom u obračun isplata
plaća ustanovi točnost primjene propisanih stopa
doprinosa i to prema:

- Zakonu o plaćanju doprinosa za mirovinsko osiguranje u
1999. godini (»Narodne novine«, broj 164/99) po stopi
od 10,75% iz plaća i 10,75% na plaće;

- Zakonu o stopama doprinosa za zdravstveno osiguranje (»Narodne
novine«, broj 117/93, 95/94, 13/97 i 13/98) po stopi od 9%
iz plaća i 9% na plaće;

- Zakonu o zapošljavanju (»Narodne novine«, broj
59/96) po stopi od 0,85% iz plaća i 0,85% na plaće;

- Zakonu o Hrvatskoj gospodarskoj komori (»Narodne novine«,
broj 66/91, 73/91, 77/93) i Odluci o stopi i osnovici za obračunavanje
doprinosa Hrvatskoj gospodarskoj komori u 1999. godini (»Narodne
novine«, broj 158/98), po stopi od 0,357% na plaću
odnosno 0,10% od ostvarenog prihoda.

5. Ako pravna osoba ne isplaćuje plaću dužna
je podnijeti Zavodu naloge za uplatu doprinosa utvrđenih posebnim
propisima i to:

- za doprinos za mirovinsko osiguranje prema članku 5.
stavku 1. i 2. Pravilnika o načinu plaćanja i obračunavanje
doprinosa za mirovinsko osiguranje (»Narodne novine«,
broj 3/99) do 15. u tekućem mjesecu za prethodni mjesec;

- za doprinos za zdravstveno osiguranje prema članku 3.
stavku 3. i 4. Odluke o osnovicama, stopama, načinu obračuna
i plaćanja sredstava za ostvarivanje prava iz obveznog zdravstvenog
osiguranja (»Narodne novine«, broj 20/99) do 15. u tekućem
mjesecu za prethodni mjesec.

6. Ukoliko pravna i fizička osoba koja obavlja registriranu
djelatnost ne podnese naloge za uplatu doprinosa, Zavod će
obračunati i naplatiti doprinose s računa te pravne
i fizičke osobe koja obavlja registriranu djelatnost i
to doprinos za zdravstveno osiguranje na temelju broja zaposlenih
prema evidenciji Hrvatskog zavoda za zdravstveno osiguranje, a
doprinos za mirovinsko i invalidsko osiguranje na osnovi broja
zaposlenih prema evidenciji Hrvatskog zavoda za mirovinsko osiguranje.
Osnovica za obračun doprinosa čini umnožak
broja radnika i najnižih propisanih osnovica za obračun
i plaćanje doprinosa, a koje su utvrđene:

- za doprinos za mirovinsko osiguranje prema Odluci o najnižoj
osnovici, ako plaća služi kao osnovica za obračunavanje
i plaćanje doprinosa i za ostvarivanje prava iz mirovinskog
osiguranja (»Narodne novine«, broj 14/99) u iznosu od
1.500,00 kuna;

- za doprinos za zdravstveno osiguranje prema Odluci o najnižoj
osnovici za obračunavanje i plaćanje doprinosa za
obvezno zdravstveno osiguranje (»Narodne novine«, broj
16/99) u iznosu od 1.500,00 kuna.

Naplatu navedenih obračunatih doprinosa Zavod će
izvršiti s računa pravne i fizičke osobe koja
obavlja registriranu djelatnost 15. u mjesecu za prethodni mjesec.

U slučaju da pravna i fizička osoba koja obavlja
registriranu djelatnost obavlja isplatu plaća poslije 15.
u mjesecu doprinos koji je Zavod obračunao i naplatio s
računa pravne i fizičke osobe smatra se dijelom
doprinosa koji će biti obračunat prilikom isplata
dospjelih a neisplaćenih plaća.

7. Doprinos za zapošljavanje Zavod ne obračunava i
ne naplaćuje s računa pravne i fizičke osobe
koja obavlja registriranu djelatnost ukoliko nisu isplaćene
plaće jer to Zakonom o zapošljavanju nije propisano.

Isto tako, Zavod ne obračunava i ne naplaćuje s računa
pravne i fizičke osobe koja obavlja registriranu djelatnost
ukoliko nisu isplaćene plaće ni doprinos za gospodarsku
komoru, jer to Zakonom o Hrvatskoj gospodarskoj komori nije propisano.

Međutim, prilikom isplate plaće kontrola točnosti
obračuna i uplate obavljat će se za doprinos za zapošljavanje
kao i za doprinos za gospodarsku komoru na način kao i
za ostale prije spomenute doprinose.

8. Uputa o primjeni članka 23. stavka 5. i 7. Uredbe o
izmjenama i dopunama Zakona o platnom prometu u zemlji regulirana
je u Uputi o redoslijedu prisilne naplate rješenja o ovrsi,
rješenja ovlaštenih organa i organizacija i naloga za
plaćanje, kao i dostavljanju izvještaja o nenaplaćenim
rješenjima o ovrsi, rješenjima ovlaštenih organa
i organizacija i nalozima za plaćanje (br. IV-1570/96-2,
s izmjenama i dopunama), koju je donio glavni direktor Zavoda.

9. Pravne osobe koje isplaćuju dividende ili akontaciju
dividende odnosno dobiti ili akontaciju dobiti, a isplaćuju
dobit odnosno akontaciju dobiti, dužne su prilikom davanja
naloga za navedene isplate podnijeti Zavodu potvrde Porezne uprave,
Hrvatskog zavoda za mirovinsko osiguranje i Hrvatskog zavoda za
zdravstveno osiguranje da su u cijelosti podmirile obveze uplate
poreza, prireza i doprinosa.

Ukoliko pravne osobe ne podnesu navedene potvrde, Zavod neće
provesti naloge za isplatu dividende.

Zavod vodi očevidnik o isplatama dividendi ili akontacije
dividendi pravnih osoba na internom obrascu »OID« koji
je propisan Uputom iz točke 8. ove Upute.

10. Ova Uputa stupa na snagu danom objave u »Narodnim novinama«,
a primjenjuje se od 9. ožujka 1999. godine.

11. Stupanjem na snagu ove Upute prestaje važiti Uputa za
primjenu Uredbe o dopunama Zakona o platnom prometu u zemlji (»Narodne
novine«, broj 52/96).

Broj: I-1389/99
Zagreb, 22. travnja 1999.

Glavni direktor
**Dinko Zidarević,** v. r

Uputa, NN 43/1999-861